b"\n_START_ARTICLE_\nJean-S\xc3\xa9bastien Aubin\n_START_SECTION_\nUra\n_START_PARAGRAPH_\nAubin aloitti uransa QMJHL:ss\xc3\xa4, josta monet muutkin kanadalaiset maalivahdit ovat nousseet NHL:\xc3\xa4\xc3\xa4n. H\xc3\xa4n pelasi kolmessa joukkueessa, joista eniten Sherbrooke Fauconsissa. H\xc3\xa4nen ammattilaisuransa alkoi ECHL:ss\xc3\xa4, jossa h\xc3\xa4n pelasi Pittsburgh Penguinsin farmijoukkueessa Dayton Bombersissa. Penguins oli valinnut h\xc3\xa4net NHL:n varaustilaisuudessa numerolla 76 vuonna 1995._NEWLINE_Aubin nousi Pittsburghin kokoonpanoon kaudeksi kaudeksi 1998\xe2\x80\x931999, jolloin h\xc3\xa4n pelasi Tom Barrasson kakkosvahtina. Seuraavalla kaudella Aubin nousi Pittsburghin ykk\xc3\xb6svahdiksi. H\xc3\xa4n voitti kauden aikana 20 ottelua ja tulokasmaalivahtien voittotilaston ykk\xc3\xb6nen. Seuraavien kausien aikana Aubin k\xc3\xa4rsi loukkaantumisista ja joutui taistelemaan peliajasta Johan Hedbergin kanssa. Aubin l\xc3\xa4hetettiin lopulta Wilkes-Barre/Scranton Penguinsiin AHL-liigaan kaudella 2002\xe2\x80\x932003._NEWLINE_Penguins ei uusinut Aubinin sopimusta kes\xc3\xa4ll\xc3\xa4 2004. Ty\xc3\xb6sulkukaudella Aubin pelasi St. John's Maple Leafsissa ja kaudeksi 2005\xe2\x80\x932006 h\xc3\xa4n siirtyi vapaana agenttina Toronto Maple Leafsiin. Ensimm\xc3\xa4inen Toronto-kausi meni AHL-liigan Toronto Marliesissa, mutta toisella kaudella h\xc3\xa4n oli Toronton kakkosmaalivahti. Kaudeksi 2007\xe2\x80\x932008 Aubin teki sopimuksen Los Angeles Kingsin kanssa. H\xc3\xa4net kaupattiin kuitenkin kesken kauden Anaheim Ducksiin._NEWLINE_Kes\xc3\xa4ll\xc3\xa4 2008 Aubin teki vuoden sopimuksen Philadelphia Flyersin kanssa, mutta joutui tyytym\xc3\xa4\xc3\xa4n pelipaikkaan vain farmijoukkueessa Philadelphia Phantomsissa. Aubin ei saanut paikkaa mist\xc3\xa4\xc3\xa4n NHL-joukkueesta, joten h\xc3\xa4n siirtyi Eurooppaan Saksan DEL-liigan DEG Metro Starsiin vuoden sopimuksella._NEWLINE_Aubin pelasi lopulta kolme kautta DEG Metro Starsissa. Ensimm\xc3\xa4isell\xc3\xa4 kaudellaan h\xc3\xa4net valittiin DEL-liigan parhaaksi maalivahdiksi. Sen j\xc3\xa4lkeen ura Saksassa ei sujunut en\xc3\xa4\xc3\xa4 aivan yht\xc3\xa4 hyvin, ja kaudella 2011\xe2\x80\x932012 h\xc3\xa4n ajautui vaikeuksiin valmentaja Jeff Tomlinsonin kanssa. Bobby Goepfert nousi ykk\xc3\xb6smaalivahdiksi, Aubin pelasi vain 16 ottelua. Seuraavaksi kaudeksi h\xc3\xa4n siirtyi Serie A:n HC Pustertal-Val Pusteriaan._NEWLINE_Uransa viimeiseksi j\xc3\xa4\xc3\xa4neen kauden 2014\xe2\x80\x932015 Aubin edusti Ranskan p\xc3\xa4\xc3\xa4sarjassa pelannutta Ducs d\xe2\x80\x99Angersia."